ก.ล.ต.สั่งปรับ NEWS-“อารักษ์” ข้อหาแอบขายหุ้น PP โดยไม่ได้รับอนุญาต
ก.ล.ต.สั่งปรับ NEWS -"อารักษ์" ข้อหาแอบขายหุ้น PP โดยไม่ได้รับอนุญาต
28 มี.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า กรณีคณะกรรมการเปรียบเทียบมีคำสั่งเปรียบเทียบ บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS และนายอารักษ์ ราษฎร์บริหาร ประธานเจ้าหน้าที่บริหาร NEWS กรณีเสนอขายหุ้นที่ออกใหม่ต่อบุคคลในวงจำกัด (หุ้นเพิ่มทุน PP) โดยไม่ได้รับอนุญาต รวมเป็นเงินค่าปรับทั้งสิ้น 1,000,000 บาท
ทั้งนี้ก.ล.ต. ได้รับเรื่องร้องเรียนจากผู้ถือหุ้นรายย่อยและสมาคมผู้ถือหุ้นไทยเกี่ยวกับการเสนอขายหุ้นเพิ่มทุน PP ของ NEWS จึงตรวจสอบเพิ่มเติมพบว่า NEWS เสนอขายหุ้นเพิ่มทุน PP จำนวน 6,000 ล้านหุ้น ในวันที่ 22 – 23 และวันที่ 26 กันยายน 2559 ในราคา 0.077 – 0.079 บาท/หุ้น คิดเป็นมูลค่ารวม 465.6 ล้านบาท โดยไม่ได้ยื่นเอกสาร PP ก่อนการเสนอขายต่อ ก.ล.ต. ทำให้การเสนอขายหุ้นดังกล่าวเป็นการเสนอขายหุ้นโดยไม่ได้รับอนุญาตจาก ก.ล.ต.
สำหรับการกระทำของ NEWS เป็นการเสนอขายหุ้นเพิ่มทุน PP ต่อบุคคลในวงจำกัดโดยไม่ได้รับอนุญาตจาก ก.ล.ต. เป็นการปฏิบัติฝ่าฝืนมาตรา 33 ซึ่งต้องระวางโทษ ตามมาตรา 268 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการเปรียบเทียบจึงมีคำสั่งเปรียบเทียบปรับ NEWS เป็นเงินจำนวน 500,000 บาท
และนายอารักษ์ ราษฎร์บริหาร ประธานเจ้าหน้าที่บริหารและกรรมการผู้มีอำนาจลงนามผูกพันบริษัท ซึ่งไม่สั่งการหรือไม่กระทำการใดให้เป็นไปตามที่กฎหมายกำหนด ต้องรับโทษตามมาตรา 300 ประกอบมาตรา 33 ซึ่งต้องระวางโทษตามมาตรา 268 แห่งพระราชบัญญัติฉบับเดียวกัน คณะกรรมการเปรียบเทียบจึงมีคำสั่งเปรียบเทียบปรับนายอารักษ์ เป็นเงิน 500,000 บาทด้วย โดยเงินค่าปรับนี้เป็นรายได้แผ่นดินที่ ก.ล.ต. นำส่งกระทรวงการคลัง
ทั้งนี้ NEWS ได้ยกเลิกการออกและเสนอขายหุ้นเพิ่มทุน PP ดังกล่าวในเวลาต่อมา
 